רן בן שמעון

רן בן שמעון (נולד ב-28 בנובמבר 1970) הוא כדורגלן עבר ומאמן כדורגל ישראלי המאמן כיום את נבחרת ישראל.

קריירה ככדורגלן
 מועדונים 
בן שמעון גדל במחלקת הנוער של מכבי פתח תקווה, ובשנת 1987 עלה לקבוצה הבוגרת של המועדון, שם שיחק לצידו של אחיו הבכור, החלוץ אסי בן שמעון. במכבי פתח תקווה שיחק עד עונת 1994/1995 עמה זכה פעמיים בגביע הטוטו של הליגה הארצית (אז הליגה השנייה), ובעונתו האחרונה זכה עמה בגביע הטוטו של הליגה הלאומית (אז הליגה הראשונה) אחרי ניצחון 1:2 על מכבי תל אביב במשחק הגמר, בו כבש בן שמעון את השער השני לזכות מכבי פתח תקווה בבעיטה חופשית מדויקת.

בשנת 1995 חיפש אברהם גרנט, אז מאמן הפועל חיפה, חיזוק בהגנה והתעניין בבן שמעון. מכבי פתח תקווה, בראשותו של אבי לוזון גילו התנגדות עזה. רובי שפירא, אז נשיא הפועל חיפה, סיכם עם אבי לוזון על בורר. זה קבע שאין סכום שיכול לשחרר את השחקן מפתח תקווה. בחיפה היו קולות שההחלטה לא מפתיעה שכן לוזון הוא זה שבחר את הבורר. בסופו של דבר, הפסד 4:1 בגביע הטוטו למכבי תל אביב, אילץ את גרנט לחפש חיזוק הגנתי, ושפירא הסכים לתג מחיר גבוה של 450,000 דולר עבור בן שמעון. הסכום ששולם היה גם סממן לעידן חדש בכדורגל הישראלי, שהמשיך מאבקים מול מכבי חיפה על שחקנים דוגמת טל בנין וראובן עטר, והעלה את רף המחירים של השחקנים ושכרם באופן ניכר.

בהפועל חיפה הפך בן שמעון למנהיג, וזכה לכינוי "5 לב אדום" מצד אוהדי הקבוצה. כמו כן, שימש כקפטן הקבוצה והגיע לשיאו בעונת האליפות של הפועל חיפה בשנת 1999 תחת הדרכתו של המאמן אלי גוטמן. בשנת 2000 מאמן הקבוצה גיא לוי רצה לשחרר אותו מהקבוצה, אך בלחץ רובי שפירא והאוהדים חזר להתאמן עם הקבוצה והצדדים שבו לשתף פעולה. באותה עונה זכה עם הפועל חיפה בגביע הטוטו.

בן שמעון עוד הספיק לשחק בהפועל פתח תקווה ובבני יהודה תל אביב, ובשנת 2003 פרש ממשחק פעיל. הוא ניחן בבעיטה חזקה ומדויקת והיה אמון על ביצוע הבעיטות החופשיות בקבוצותיו. ממצבים אלה כבש מספר שערים במהלך קריירת המשחק.

שחקן נבחרת ישראל
לזכותו של בן שמעון 34 הופעות בנבחרת ישראל. את הופעת הבכורה שלו ערך ב-9 בספטמבר 1992 במשחק ידידות מול נבחרת פולין, ולאחר מכן שיחק במדי הנבחרת במוקדמות מונדיאל 1994 ובמוקדמות מונדיאל 1998. כשאת הופעתו השלושים וארבע והאחרונה בנבחרת ערך ב-13 בנובמבר 1999, בהפסד 0–5 לנבחרת דנמרק במסגרת משחקי הפלייאוף של מוקדמות יורו 2000.

קריירה כמאמן
שמאל|ממוזער|250px|בן שמעון כמאמן הפועל חיפה, 2006
לאחר פרישתו ממשחק פעיל ככדורגלן החל בן שמעון בקריירת אימון. תחילה אימן את קבוצת הנוער של מכבי תל אביב. בשנת 2005 מונה למאמן הפועל חיפה, אותה עזב לאחר שנכשל במאמציו לעלות עם הקבוצה לליגת העל.

בעונת 2006/2007 אימן את עירוני קריית שמונה בליגה הלאומית וזכה עמה בגביע הטוטו לליגת המשנה. בתום העונה העלה את הקבוצה לליגת העל לראשונה בתולדותיה. בעונת 2007/2008 הוביל את הקבוצה למקום השלישי בליגה, שהקנה לה כרטיס לגביע אופ"א.

לקראת עונת 2008/2009, בעקבות הצלחתו בקריית שמונה, חתם במכבי תל אביב. לפני פתיחת העונה תלו תקוות רבות בקבוצה, בעיקר בשל שחקני הרכש והכסף הרב שהשקיע בעלי הקבוצה אלכס שניידר. אך אף על פי כן לא הציגה הקבוצה יכולת גבוהה ולאחר שמונה מחזורי ליגה בהם השיגה הקבוצה שני ניצחונות בלבד, פוטר בן שמעון מתפקידו.

ב-12 באפריל 2009 חזר לאמן את עירוני קריית שמונה לאחר התפטרותו של אלי כהן בעקבות הידרדרותה לתחתית הטבלה, אך בסיום העונה נשרה הקבוצה לליגה הלאומית. בעונת 2009/2010 זכה עמה שוב בגביע הטוטו לליגה הלאומית, ובתום העונה הוביל אותה בחזרה לליגת העל. בעונת 2010/2011 הוביל את עירוני קריית שמונה לזכייה בגביע הטוטו, והגיע עמה לחצי גמר גביע המדינה. בעונת 2011/2012 זכה עמה בגביע הטוטו בפעם השנייה ברציפות, ובתום העונה הוליך את עירוני קריית שמונה לאליפות הראשונה והיחידה בתולדותיה. בסיום אותה עונה עזב את הקבוצה בעקבות חילוקי דעות עם בעלי הקבוצה איזי שרצקי.

לקראת עונת  מונה למאמנה של א.א.ק. לרנקה הקפריסאית, ובתום העונה הוביל את הקבוצה למקום הרביעי בליגת העל הקפריסאית.

ב-20 במאי 2013 מונה למאמן הפועל תל אביב. בעונה זו לא הצליח להעפיל לשלב הבתים בליגה האירופית עם הקבוצה, שאף הודחה מגביע המדינה בשלב מוקדם. בליגה סיימה הקבוצה את עונת 2013/2014 במקום הרביעי, וב-26 במאי 2014 סיים את תפקידו בהפועל תל אביב.

ב-11 ביוני 2014 מונה למאמן מכבי פתח תקווה, ובעונת 2014/2015 הוביל את הקבוצה לפלייאוף העליון, והיא סיימה במקום השישי. כעבור שנה וחצי בתפקיד, לאחר חילוקי דעות עם ההנהלה, החליט להתפטר מתפקידו כמאמן הקבוצה.

ב-8 ביוני 2016 מונה למאמן בית"ר ירושלים. ב-30 ביוני התקיים משחקו הרשמי הראשון של בן שמעון כמאמן בית"ר ירושלים בתיקו 0–0 נגד סלובודה טוזלה במסגרת מוקדמות הליגה האירופית, ושבוע לאחר מכן ניצחה הקבוצה 0–1 במשחק הגומלין. הוא הוביל את הקבוצה לשלב הפלייאוף של מוקדמות הליגה האירופית בפעם הראשונה בתולדותיה, ובו הודחה על ידי סנט אטיין. ב-5 בפברואר 2017 פוטר מתפקידו.

ב-14 בפברואר 2017 מונה למאמן מ. ס. אשדוד עד תום העונה, עם אופציה לעונה נוספת.

ב-5 ביולי 2017 מונה למאמן נבחרת קפריסין, ובמוקדמות יורו 2020 הוביל אותה למקום הרביעי בבית. בסך הכל אימן את הנבחרת ב-23 משחקים, מתוכם ניצח חמישה משחקים והפסיד ב-14 משחקים, ובינואר 2020 הסתיים חוזהו בנבחרת.

ב-21 בינואר 2020 חזר לקדנציה שנייה כמאמן מ. ס. אשדוד. ב-16 בפברואר 2021 האריך את חוזהו במועדון בשלוש וחצי שנים נוספות. במאי 2023 הודיע על עזיבת מ. ס. אשדוד.

ב-11 בנובמבר 2023 מונה בשנית למאמן א.א.ק. לרנקה הקפריסאית.

 מאמן נבחרת ישראל 
ב-15 באפריל 2024 המליצה הוועדה המקצועית של ההתאחדות לכדורגל בישראל על מינויו של בן שמעון למאמן נבחרת ישראל בכדורגל, בחוזה לארבע שנים, כשב-23 במאי 2024 הוא מונה באופן רשמי לתפקיד זה. ב-8 ביוני 2024 ערך את משחקו הראשון כמאמן הרשמי של הנבחרת הבוגרת, בהפסד 0–3 להונגריה. ב-11 ביוני 2024 השיג את ניצחונו הראשון, 0–4 על בלארוס, שניהם במסגרת משחקי ידידות.

בטורניר ליגת האומות 2024/2025 הוגרלה ישראל לבית עם נבחרות צרפת, איטליה ובלגיה וסיימה במקום האחרון עם ארבע נקודות.

בן שמעון הוביל את נבחרת ישראל גם במוקדמות מונדיאל 2026, בבית עם נבחרות איטליה, נורווגיה, אסטוניה ומולדובה. הגנת הנבחרת ספגה בממוצע יותר שערים מכל נבחרות ישראל במאה ה-21, כולל ספיגת 17 שערי חובה מול נורווגיה ואיטליה. הנבחרת סיימה את הטורניר במקום השלישי עם 12 נקודות.

תארים
כשחקן
מכבי פתח תקווה
 גביע הטוטו (ליגת העל): 1994/1995
 גביע הטוטו (ליגת המשנה): 1989/1990, 1990/1991

הפועל חיפה
 אליפות: 1998/1999
 גביע הטוטו (ליגת העל): 2000/2001

כמאמן
עירוני קריית שמונה
 אליפות: 2011/2012
 גביע הטוטו (ליגת העל): 2010/2011, 2011/2012
 גביע הטוטו (ליגת המשנה): 2006/2007, 2009/2010

מכבי פתח תקווה
 גביע הטוטו (ליגת העל): 2015/2016

 חיים אישיים 
בן שמעון נשוי בשנית. יש לו בת מנישואיו הראשונים ושני בנים מנישואיו השניים.

אחיו, אסי בן שמעון, הוא כדורגלן עבר גם כן.

קישורים חיצוניים

הערות שוליים

קטגוריה:כדורגלנים ישראלים
קטגוריה:בלמי כדורגל ישראלים
קטגוריה:פתח תקווה: כדורגלנים
קטגוריה:כדורגלני מכבי פתח תקווה
קטגוריה:כדורגלני הפועל חיפה
קטגוריה:כדורגלני הפועל פתח תקווה
קטגוריה:כדורגלני בני יהודה תל אביב
קטגוריה:כדורגלני נבחרת ישראל
קטגוריה:מאמני כדורגל ישראלים
קטגוריה:מאמני הפועל חיפה
קטגוריה:מאמני עירוני קריית שמונה
קטגוריה:מאמני מכבי תל אביב
קטגוריה:מאמני א.א.ק. לרנקה
קטגוריה:מאמני הפועל תל אביב
קטגוריה:מאמני מכבי פתח תקווה
קטגוריה:מאמני בית"ר ירושלים
קטגוריה:מאמני נבחרת ישראל בכדורגל
קטגוריה:מאמני מועדון ספורט אשדוד
קטגוריה:ישראלים שנולדו ב-1970